Yle Häme

Lapset onsaatettu lukion ovista ulos ja maailmalle. On hiljaista. Potkin nurkissa lojuvia lukion koulukirjoja ja mietin, mitä näille teen. Myyty on mitä on pystytty, eli kirjakauppa on ottanut vastaan. Suurin osa on kuulemma "vanhentuneita". Hienoja kirjoja, moni lähes käyttämätön; psykologiaa, biologiaa, äidinkieltä, maailmanhistoriaa, englantia, psykologiaa.

*Lukiolaisten liiton *arvion mukaan kirjoihin menee lukion aikana noin 1 500 euroa eli kahden lapseni koulukirjat ovat maksaneet noin 3 000 euroa. Lukiokirjat kaikkineen ovat Suomessa noin 20 miljoonan euron bisnes. Kirjan hinnat vaihtelevat 20-80 euron välillä.

Ottaa todella päähän. Ensinnäkin: mikä näissä aineissa on sitä vanhaa? Kirjankustantajilla ja opettajilla(?) tuntuu olevan todella ovela taktiikka: vaikka perheen sisarusten ikäeroa oli vain muutama vuosi, samat oppikirjat eivät käyneet lukiossa. Kirjasta otetaan uusi painos ja heti opettajat vaativat sivujen numeroinnin muuttumisen takia uuden kirjan - vanha kirja, vaikka sisältö on täysin sama, on käyttökelvoton. Opettajat jopa painostavat hankkimaan: kurssista ei pääse muuten läpi!

Mikä matematiikassa olisi yhtäkkiä oikeasti uutta? Esimerkki: kurssivaatimuksiin ilmestyi nuoremman lapsen kohdalla eri kustantajan matematiikan kirjasarja. Sisältö lähes identtinen, mutta eri kustantaja. Jos aineessa on seitsemän kurssia, jokaiselle on oma kirja. Luulisi, ettei maailmanhistoriakaan kovin paljon muuttuisi parin vuoden aikana, mutta kaikki kurssien kirjat vaihtuivat.

Väkisinkin alkaa miettiä touhun järjettömyyttä, johon kukaan ei puutu. Sivunumerointi ohjaa opettamista ja oppimista.

Kirjarovio takapihalle

Katson hienoa kirjapinoa. Sytytänkö rovion ja poltan arvokkaat kirjat? Vai kuljetanko paperinkeräykseen? Tosin niissähän on muovikannet, voiko niitä edes laittaa roskikseen, tuskin.

Nyt kun lukiolaisten täytyy hankkia vielä iPadit ja tietokoneet itse, on ok, jos tästä kirjashow'sta päästään eroon, mutta tuskinpa niin käy, ellei e-kirjojen takia rahastus vähene huomattavasti. Ilmainen lukio on jo todella kallis investointi!

Tiedoksi tulevien lukiolaisten vanhemmille, että vuonna 2016 voimaan astuva uusi opetusohjelma laittaa viimeistään kirjalistat jälleen uusiksi. Kirjat pitäisi kierrättää heti, mutta yo-kirjoitusten takia lukiolainen tarvitsee niitä myöhemmin.

Koulut kärsivät rahapulasta, lukiokirjojen tietoja voisi käyttää tehokkaammin, vaikka sitten alemmilla asteilla, joissa yleensä kirjat kierrätetään puhki.

Haluaisin hyödyntää kirjat myös ekologisista syistä: mutta himpskutti, mitä ihmettä teen näillä kirjoilla? Alanko sivistää itseäni..

Keskustelu jatkukoon Twitterissä, @PiriMaarit (siirryt toiseen palveluun)#koulukirjat (siirryt toiseen palveluun)